Om femten år, når eldrebølgen slår innover landet med full kraft, vil behovet for intensivsengeplasser øke med hele trettifem prosent.

Det vil bli mange flere kritisk syke, sier seksjonsoverlege Hans Flaatten til TV 2.

Dobling av eldre over 70

Flaatten frykter at det de er eldre som ikke vil få behandlingen de trenger for å overleve.

For om femten til tjue år vil antall eldre over 70 være doblet. Og denne gruppen er storforbrukere av intensivsengeplasser.

– I Norge regner vi med at vi har cirka 300 operative intensivsengeplasser, som er bemannet og utstyrt, og vi må i alle fall øke det til 400, sier seksjonsoverlegen og professoren.

Da seksjonsoverlegen publiserte en studie som slår fast at norske sykehus vil mangle minst hundre intensivsengeplasser fikk den ingen oppmerksomhet.

– Hvis vi må begynne å rasjonere, betyr det jo faktisk at vi må bestemme oss for at noen pasienter ikke skal få intensivbehandling, sier Hans Flaatten til TV 2.

Vil koste 100 milliarder

De nye intensivsengeplassene vil koste allerede sprengte sykehusbudsjetter rundt 100 milliarder kroner.

Og Helsedepartementet kan ikke vise til konkrete langtidsplaner for den livreddende intensivbehandlingen.

Når TV 2 spør Helsedepartementet hvilke planer de har for møte krisen på intensivavdelingene, får vi dette svaret.

– Helse- og omsorgsdepartementet følger utviklingen nøye, heter det i svaret.